钦定古今图书集成/理学汇编/学行典/第072卷 > 淮南子 > 《原道训》
## 钦定古今图书集成/理学汇编/学行典/第072卷 > 淮南子 > 《原道训》

“人生而静”，天之性也。“感而后动”，性之害也。“物至而神
应”，知之动也。知与物接而好憎生焉。好憎成形，而知
诱于外，不能反己，而天理灭矣。故达于道者不以人
易天，外与物化而内不失其情。

《得道》者，志弱而事强，心虚而应当。所谓“志弱”者，柔毳
安静，藏于不敢，行于不能，恬然无虑，动不失时，与万
物回周旋转，不为先唱，感而应之。是故贵者必以贱
为号，而高者必以下为基，托小以包大，在中以制外，
行柔而刚，用弱而强，转化推移，得一之道，而以少正
多。所谓“其事强”者，遭变应卒，排患捍难，力无不胜，敌
无不陵，应化揆时，莫能害之。是故欲刚者，必以柔守
之；欲强者，必以弱保之。积于柔则刚，积于弱则强。观
其所积，以知祸福之乡。强胜不若己者，至于若己者
而同；柔胜出于己者，其力不可量。故兵强则灭，木强
则折，革固则裂，齿坚于舌，而先之敝。是故柔弱者，生
之干也；坚强者，死之徒也；先唱者，穷之路也，后动者，
达之原也。